เทเวศคิดเบี้ยภัยธรรมชาติแพงสุด10%
เทเวศประกันภัยเคาะเบี้ยเปิดขายภัยธรรมชาติ
13 ม.ค. 2555

เทเวศประกันภัยเคาะเบี้ยเปิดขายภัยธรรมชาติ
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย เปิดเผยว่า ขณะนี้ลูกค้าสามารถซื้อประกันภัยที่ให้ความคุ้มครองในส่วนของภัยน้ำท่วม ภัยแผ่นดินไหว ภัยจากลมพายุ และลูกเห็บกับบริษัทได้แล้ว โดยจะคิดอัตราเบี้ยประกัน 5-10% ของวงเงินความคุ้มครอง เพื่อให้ลูกค้ามั่นใจได้ว่าจะมีการคุ้มครองทรัพย์สินอย่างเหมาะสม
“เรื่องการจัดทำสัญญาประกันภัยต่อต่างประเทศสำหรับปี 2555 นั้น บริษัทได้ดำเนินการเสร็จสิ้นแล้ว แม้ว่าสัญญาดังกล่าวจะไม่คุ้มครองภัยธรรมชาติ 4 ภัย คือ น้ำท่วม แผ่นดินไหว ลมพายุ และลูกเห็บ แต่บริษัทก็ได้จัดให้มีการประกันภัยต่อประเภทอื่น โดยได้ซื้อประกันความเสียหายส่วนเกินเพื่อรองรับความเสี่ยงภัยดังกล่าวแทน” นายชาติชาย กล่าว
ทั้งนี้ ในส่วนของการจ่ายค่าสินไหมจากน้ำท่วมใหญ่ บริษัทได้ดำเนินการเสร็จสิ้นไปแล้วส่วนหนึ่ง โดยในส่วนของโรงงานและผู้ประกอบการรายใหญ่แม้จะอยู่ระหว่างสรุปมูลค่าความเสียหายทั้งหมด แต่บริษัทก็ได้ใช้วิธีจ่ายค่าสินไหมบ้างส่วนให้ก่อน เพื่อช่วยบรรเทาความเดือดร้อนให้กับลูกค้า